**Tăceri uitate**

*Felix*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Igluul meu din blocuri de tăcere,

Cuprins de-al necuvintelor îngheţ,

Mă ţine-ncarcerat cu bariere

Plătind al nerostirii mele preţ.

Muţenia mă leagă de banchiză

Şi-nchide orizontul ca un laţ,

Frenetic vreau să caut o baliză

Să ies de-aici cu verbele la braţ!

Să spun ceva, când tac şi cerul tace

Şi-această stare mă apasă greu,

Vreau la taifas în braţele de pace

Întinse spre pământ de Dumnezeu!

Un gând rostit, un cânt, o rugăciune,

Sau verbul viu înnobilat prin vers,

Deschid spre Dumnezeu, ca-ntr-o minune,

Ferestre ce-nfloresc în Univers.

Cu Tine la fereastră vreau, Părinte,

Să-mi duc rostirea când spre cer mă rog

Şi să-Ţi ascult divinele cuvinte,

Turnându-mă pe mine-n...dialog!

Banchiza de tăceri să se topească

Şi tot ce-mi spui să spun la rândul meu,

Să las lumina-n inimă să-mi crească

Vorbind şi „cu” şi „despre” Dumnezeu!

Simion Felix Marţian

Vulcan, 8 ianuarie 2019